Det kan godt  være, Marcus Boesen fra Thy kun er 18 år gammel. Det kan også godt være, at EM i styrkeløft i Thisted er hans første internationale stævne. Men det er overhovedet ikke noget, den unge thybo lader sig mærke med. Tværtimod. Tirsdag fik han sig et ordentligt hak i bæltet. Marcus Boesen har nemlig sat verdensrekord i squat tirsdag eftermiddag i Thy Hallen. Svimlende 276 kilo lykkedes det ham at få på skuldrene - og at presse op igen efter at være gået ned i knæ. Den unge vægtløfter har trænet intenst i seks måneder for at blive klar til EM, og trods debuten var han guldfavorit i flere kategorier. – Jeg bliver nok lidt nervøs, når jeg står foran scenen. Men lige nu glæder jeg mig bare. Jeg tror, det bliver en fed oplevelse. Jeg har aldrig prøvet at være med til så stort et stævne, sagde Marcus Boesen inden EM. Udover squat stiller Marcus Boesen også op i dødløft og bænkpres.

Referat:
276 kilo lykkedes det tirsdag lokale Marcus Boesen at squatte ved EM i styrkeløft i Thisted.